Klinton: Ndihmat për luftimin e urisë duhet të parandalojnë krizat
Sekretarja e Shtetit Hillari Klinton tha se zgjidhja e problemit të urisë duhet të sigurojë që krizat e ushqimit të mos përsëriten
Më shumë se dy milionë njerëz kanë ikur nga shtëpitë e tyre në Somali në prag të thatësirës më të rëndë në shumë dekada. Në një kamp pranë Mogadishut, kjo grua është një prej atyre që janë me fat pasi familja e saj i mbijetoi rrugëtimit të gjatë dhe të vështirë. Bagëtitë e ngordhura, tharja e të lashtave dhe uria janë histori që ka përfshuirë gjithë brezat në vendet e Afrikës Lindore. Kjo nuk është hera e parë që ky rajon goditet nga thatësirat dhe uria, tha Sekretarja Amerikane e Shtetit Hillari Klinton. Zonja Klinton tha se bota ka njohuritë, mjetet dhe burimet për ta luftuar urinë, nëse ekziston vullneti për ta bërë këtë. Duke folur në Institutin për Studimin e Politikave Ndërkombëtare të Ushqimit, sekretarja Klinton tha se fqinjët Kenia Somalia dhe Etiopia janë më mirë sot se në thatësira e mëparshme, sepse ata kanë investuar në fermerët e vegjël dhe në blegëtori. Programi i rrjeti të sigurisë sociale në Etiopi i vë njerëzit të punojnë në projekte që përmirësojnë sigurinë e ushqimit. Por kritikët thonë se ky program i ka bërë shumë njerëz të varen nga ndihmat ushqimore. Dhe analist politik etiopian Jawar Mohammed thotë se ky program është bërë gjithashtu një mjet politik. Por, për vendet që angazhohen për t’i ndihmuar fermerët dhe blegëtorët për të përmirësuar sigurinë ushqimore, Shtetet e Bashkuara kanë premtuar ndihmë financiare që kap vlerën e 3,5 miliardë dollarëve. Kenia dhe Etiopia tashmë kanë filluar të marrin ndihmë nga ky program. Sekretarja Klinton u bëri thirrje vendeve të tjera donatore t’i mbajnë premtimet që kanë bërë për të ndihmuar zhvillimin dhe rritjen e sigurisë ushqimore botërore. Përndryshe, shtoi ajo, bota së shpejti mund të përballet me një krizë tjetër në Afrikën Lindore.